เมืองไทยกวาดเบี้ย4.5หมื่นล.
ปีนี้โต20%ขยายทุกช่องทาง เน้นลงทุนพันธบัตรรับผันผวน
23 ม.ค. 2555

ปีนี้โต20%ขยายทุกช่องทาง เน้นลงทุนพันธบัตรรับผันผวน
เมืองไทยประกันชีวิตตั้งเป้าโตทะลุ 20% กวาดเบี้ย 4.5 หมื่นล้านบาท เน้นขายผ่านทุกช่องทาง
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในปีนี้บริษัทตั้งเป้าเติบโตไม่ต่ำกว่า 20% หรือมีเบี้ยรับรวม 45,463 ล้านบาท โดยเน้นขายผ่านทุกช่องทาง ทั้งในส่วนของตัวแทน ธนาคารหรือแบงก์แอสชัวรันส์ ประกันกลุ่ม และตลาดขายตรง 
ทั้งนี้ ในส่วนของช่องทางตัวแทนในปีนี้ บริษัทได้ตั้งเป้าเพิ่มตัวแทนเป็น 3 หมื่นคน จากสิ้นปี 2554 อยู่ที่ 2.2 หมื่นคน ซึ่งช่องทางตัวแทนปีนี้ได้ตั้งเป้าเบี้ยใหม่เติบโต 28% 
สำหรับผลการดำเนินงานในปี 2554 สามารถทำเบี้ยรับรวมได้ 37,886 ล้านบาท เติบโต 28% แบ่งเป็นเบี้ยรับปีแรก 16,366 ล้านบาท เติบโต 25% มีเงินกองทุน 14,915 ล้านบาท มีเงินสำรองประกันชีวิต 97,597 ล้านบาท มีสินทรัพย์รวมถึง 116,390 ล้านบาท และมีสินทรัพย์ลงทุน 110,624 ล้านบาท โดยมีผลตอบแทนจากการลงทุนเฉลี่ยอยู่ที่ 5.3% 
ด้านช่องทางขายนั้น ยังคงเติบโตในทุกช่องทาง โดยเบี้ยปีแรกช่องทางตัวแทนเติบโต 42% ช่องทางแบงก์แอสชัวรันส์เติบโต 21% ช่องทางการขายตรงเติบโต 42% และช่องทางประกันกลุ่มเติบโต 12%
นางภคนีนาถ ติยะชาติ กรรมการรองกรรมการผู้จัดการอาวุโส บริษัท เมืองไทยประกันชีวิต กล่าวว่า การลงทุนในปีนี้ยังมีความผันผวนค่อนข้างมาก เพราะฉะนั้นภาพการลงทุนในปีนี้ยังเน้นการลงทุนในพันธบัตรรัฐบาลเป็นหลัก ที่ผ่านมามีการลงทุนในพันธบัตรในสัดส่วนที่ 53% สำหรับปีนี้คงอยู่ในสัดส่วนนี้เช่นกัน เน้นลงทุนพันธบัตรรัฐบาลและพันธบัตรรัฐวิสาหกิจ 
ในปีนี้คาดว่ารัฐบาลจะออกพันธบัตรในสัดส่วนที่น้อยกว่าความต้องการของภาคเอกชนและอัตราดอกเบี้ยที่มีทิศทางลดลง จะทำให้ผลตอบแทนที่ได้สูงเพียงพอต่อความต้องการของลูกค้าหรือไม่ ซึ่งผลตอบแทนที่เหมาะสมต่อประกันชีวิตระยะยาวต้องมากกว่า 5% ขึ้นไป ซึ่งพันธบัตรรัฐบาลที่มีอายุครบกำหนดอายุ 50 ปี ที่ออกมาใหม่ผลตอบแทนแค่ 4.3% ถือว่าต่ำกว่าที่ควรจะเป็น ทำให้บริษัทประกันชีวิตต้องปรับการออกผลิตภัณฑ์ระยะยาวให้สอดคล้องกับความต้องการของลูกค้าและภาวะตลาดมากขึ้น 
ทางด้านการลงทุนในหุ้น ปีนี้ก็จะรักษาระดับไม่ให้เกิน 10% เพราะหุ้นยังมีความผันผวนมาก โดยเน้นหุ้นปัจจัยพื้นฐาน มีการจ่ายเงินปันผลดี ส่วนหุ้นกู้จะเน้นตามมาตรฐานเดิมของบริษัทที่ลงทุนในระดับ A- ขึ้นไป แม้ว่าสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดให้ลงทุนในระดับ BBB+ ขึ้นไปก็ตาม